Illum, il-Kummissjoni Ewropea ppubblikat ir-rapporti minn Facebook, Google u Twitter li jkopru l-progress li sar f'Jannar 2019 dwar l-impenji tagħhom biex jiġġieldu d-diżinformazzjoni. Dawn it-tliet pjattaformi online huma firmatarji tal-Kodiċi ta' Prattika kontra d-diżinformazzjoni u ntalbu jirrapportaw kull xahar dwar l-azzjonijiet tagħhom qabel l-elezzjonijiet tal-Parlament Ewropew f'Mejju 2019. B'mod aktar speċifiku, il-Kummissjoni talbet li tingħata informazzjoni dettaljata biex jiġi mmonitorjat il-progress dwar l-iskrutinju tat-tqegħid tar-reklami, it-trasparenza tar-reklamar politiku, l-għeluq tal-kontijiet foloz u s-sistemi ta' mmarkar għall-bots awtomatizzati. Fi stqarrija konġunta, il-Viċi President għas-Suq Uniku Diġitali, Andrus Ansip, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, il-Kummissarju għall-Unjoni tas-Sigurtà, Julian King, u l-Kummissarju għall-Ekonomija u s-Soċjetà Diġitali, Mariya Gabriel, qalu: “Il-pjattaformi online li ffirmaw il-Kodiċi ta' Prattika qed iniedu l-politiki tagħhom fl-Ewropa biex jappoġġaw l-integrità tal-elezzjonijiet. Dan jinkludi l-iskrutinju aħjar tat-tqegħid tar-reklami, it-trasparenza tal-għodod għar-reklamar politiku u l-miżuri biex tiġi identifikata u mwaqqfa l-imġiba mhux awtentika tas-servizzi tagħhom. Madankollu, għandna bżonn naraw iktar progress fir-rigward tal-impenji li saru mill-pjattaformi online biex jiġġieldu d-diżinformazzjoni. Il-pjattaformi ma tawx biżżejjed dettalji li juru li politiki u għodod ġodda qed jiġu implimentati f'waqthom u b'biżżejjed riżorsi fl-Istati Membri tal-UE kollha. Ir-rapporti ma jipprovdux biżżejjed informazzjoni dwar ir-riżultati attwali tal-miżuri li diġà ttieħdu. Fl-aħħar nett, il-pjattaformi naqsu milli jidentifikaw il-punti ta' riferiment speċifiċi li jippermettu t-traċċar u l-kejl tal-progress fl-UE. Il-kwalità tal-informazzjoni pprovduta tvarja minn firmatarju tal-Kodiċi għal ieħor skont l-oqsma tal-impenn koperti minn kull rapport. Dan juri biċ-ċar li hemm lok għal titjib għall-firmatarji kollha. Il-kampanji elettorali li ġejjin tal-elezzjonijiet Ewropej se jibdew b'mod intensiv f'Marzu. Inħeġġu lill-pjattaformi biex iħaffu l-isforzi tagħhom, hekk kif ninsabu mħassbin dwar is-sitwazzjoni. Inħeġġu lil Facebook, Google u Twitter ħalli jaħdmu iktar fl-Istati Membri kollha biex jgħinu fl-iżgurar tal-integrità tal-elezzjonijiet tal-Parlament Ewropew f'Mejju 2019. Inħeġġu wkoll lill-pjattaformi biex isaħħu l-kooperazzjoni tagħhom mal-verifikaturi tal-fatti u r-riċerkaturi akkademiċi biex jidentifikaw il-kampanji ta' diżinformazzjoni u jagħmlu l-kontenut ivverifikat bil-fatti iktar viżibbli u mifrux.” Eżiti ewlenin tar-rapporti tal-firmatarji: Ir-rapporti tal-lum ikopru l-miżuri li ttieħdu mill-kumpaniji online f'Jannar 2019. Ir-rapport ta' kull xahar li jmiss, li jkopri l-attivitajiet imwettqa fi Frar, se jiġi ppubblikat f'Marzu 2019. Dan se jippermetti lill-Kummissjoni tivverifika li qabel l-elezzjonijiet Ewropej f'Mejju 2019, ikunu fis-seħħ politiki effikaċi biex jiżguraw l-integrità tal-proċessi elettorali. Sa tmiem l-2019, il-Kummissjoni se twettaq valutazzjoni komprensiva tal-perjodu inizjali ta' 12-il xahar tal-Kodiċi. Jekk ir-riżultati ma jkunux sodisfaċenti, il-Kummissjoni tista' tipproponi azzjonijiet ulterjuri, inklużi dawk ta' natura regolatorja. Il-monitoraġġ tal-Kodiċi ta' Prattika huwa parti mill-Pjan ta' Azzjoni kontra d-Diżinformazzjoni li l-Unjoni Ewropea adottat f'Diċembru li għadda biex tibni l-kapaċitajiet u ssaħħaħ il-kooperazzjoni bejn l-Istati Membri u l-istituzzjonijiet tal-UE ħalli jindirizzaw b'mod proattiv it-theddid li jirriżulta mid-diżinformazzjoni. F'Ottubru 2018, il-firmatarji rapportaturi impenjaw ruħhom għall-Kodiċi ta' Prattika fuq bażi volontarja. F'Jannar 2019, il-Kummissjoni Ewropea ppubblikat l-ewwel rapporti sottomessi mill-firmatarji tal-Kodiċi ta' Prattika kontra d-diżinformazzjoni. L-għan tal-Kodiċi hu li jinkisbu l-għanijiet stabbiliti mill-Komunikazzjoni tal-Kummissjoni ppreżentata f'April 2018, billi jistabbilixxi firxa wiesgħa ta' impenji li jduru madwar ħames oqsma: Bejn Jannar u Mejju 2019, il-Kummissjoni qed twettaq Monitoraġġ Intermedju mmirat kull xahar tal-azzjonijiet tal-firmatarji tal-pjattaformi biex jiġu implimentati l-impenji tal-Kodiċi li huma l-iktar rilevanti u urġenti biex jiżguraw l-integrità tal-elezzjoni. Jiġifieri: l-iskrutinju tat-tqegħid tar-reklami (Impenn 1); ir-reklamar politiku u bbażat fuq il-kwistjonijiet (Impenji 2 sa 4); u l-integrità tas-servizzi (Impenji 5 u 6). Il-Kodiċi ta' Prattika jmur ukoll id f'id mar-Rakkomandazzjoni inkluża fil-pakkett elettorali mħabbar mill-President Juncker fid-Diskors tiegħu tal-2018 dwar l-Istat tal-Unjoni biex jiġu żgurati elezzjonijiet tal-Parlament Ewropew ħielsa, ġusti u siguri. Il-miżuri jinkludu iktar trasparenza fir-reklamar politiku online u l-possibbiltà li jiġu imposti sanzjonijiet għall-użu illegali tad-data personali biex jiġi influwenzat deliberament l-eżitu tal-elezzjonijiet Ewropej. B'riżultat ta' dan, l-Istati Membri stabilixxew netwerk nazzjonali ta' kooperazzjoni elettorali tal-awtoritajiet rilevanti – bħall-awtoritajiet elettorali, u dawk għaċ-ċibersigurtà, il-protezzjoni tad-data u l-infurzar tal-liġi – u ħatru punt ta' kuntatt biex jipparteċipa f'netwerk ta' kooperazzjoni elettorali fil-livell Ewropew. L-ewwel laqgħa ta' dan in-netwerk saret fil-21 ta' Jannar 2019 u t-tieni waħda saret fis-27 ta' Frar 2019. Aktar informazzjoni Rapporti tal-pjattaformi online Stqarrija għall-istampa: Ewropa li Tipproteġi: L-UE tintensifika l-azzjoni kontra d-diżinformazzjoni Skeda informattiva: Pjan ta' Azzjoni kontra d-Diżinformazzjoni